Inbrekers doodgeskiet toe pa gesin beskermFoto: Verskaf. ŉ Pa van Pretoria het twee inbrekers doodgeskiet in ŉ poging om sy gesin te beskerm nadat een van dié verdagtes probeer het om met die gesin in ŉ motor weg te jaag. Kapt. Dave Miller, woordvoerder van die polisie, het aan Maroela Media gesê die voorval het laat Saterdagmiddag in Lynnwood Ridge plaasgevind. “Die gesin het by die huis gekom en agtergekom die voorste hek is oop en daar staan ŉ vreemde silwer voertuig in hul oprit naby die motorhuis,” het Miller gesê. Die man het uit die voertuig geklim en gaan ondersoek instel. Een verdagte het verby hom gehardloop. “Die man het probeer om die verdagte wat verby hom gehardloop het te vang, maar die verdagte het hom ontduik en terug in die huis in gehardloop. Intussen kon ŉ tweede verdagte daarin slaag om verby die man te kom en in die voertuig met die man se gesin steeds in die voertuig te spring.” Dié verdagte het probeer om in trurat weg te jaag, maar het volgens Miller “gelukkig” in die muur vasgery en kon nie verder beweeg nie. “Die pa het na die voertuig gehardloop en daar probeer help en in die proses is die verdagte doodgeskiet.” Intussen het die tweede verdagte in die boosdoeners se wegkommotor gespring en herhaaldelik in die gesin se voertuig, wat die oprit blokkeer het met die gesin steeds binne-in, vasgery. “Die verdagte kon nie daarin slaag om by die oprit uit te ry nie en hy het weer die pa probeer aanval en die man het homself weer verdedig.” Die tweede verdagte is ook in die proses doodgeskiet. Die gesin is nie ernstig beseer tydens die voorval nie. “Hulle is net uiteraard baie geskok.” het Miller gesê. Volgens Miller het die man die polisie in kennis gestel van die voorval. Die twee verdagtes is op die toneel deur paramedici dood verklaar. In die stadium word daar geen klagtes teen die man ondersoek nie. Die polisie ondersoek wel ŉ saak van huisroof. Verskeie huishoudelike items is in die verdagtes se motor aangetref.